Man vas oor drie se moordArgieffoto (pixabay.com) ŉ Man is Dinsdagaand in hegtenis geneem ná ŉ spesiale taakspan aangestel is in verband met die gewelddadige moord op drie mense, twee dogtertjies en hul oupa, in Limpopo. Kol. Moatshe Ngoepe, woordvoerder van die polisie, het gesê die span het ŉ groot deurbraak gemaak met die inhegtenisneming in verband met die moorde by Sekgakgapeng buite Mahwelereng. “Die span het al sedert 5 Oktober onverpoosd gewerk ná ŉ huis aan die brand gesteek is. Die twee kinders en die oupa is oorlede en ander lede van die familie is ernstig beseer.” Die 45-jarige man is omstreeks 21:00 by Mogoto buite Zebediela aangekeer waar hy in ŉ plaaslike kroeg weggekruip het. “Ons bedank die span dat hulle slapelose nagte gehad het totdat die verdagte in hegtenis geneem is. Ons bedank ook die gemeenskap dat hulle deurgaans met die polisie saamwerk in die stryd teen misdaad,” het Ngoepe bygevoeg. “Ons innige meegevoel met die res van die familie, insluitend die ma van die twee kinders wat nog steeds in die hospitaal aansterk.” Die verdagte sal binnekort in die hof verskyn. Maroela Media het vroeër berig ŉ familie van agt mense, van drie maande oud tot 70 jaar oud, het in die huis in Sekgakgapeng geslaap toe iemand die huis met ŉ petrolbom bestook het. “Die huis het dadelik begin brand. Die familie was in die huis vasgekeer,” het Ngoepe in daardie stadium gesê. Die twee dogtertjies, Sadie Kekana (2) en Kamogelo Kekana (5), het op pad na die hospitaal aan hul beserings beswyk. Maroela Media verneem die saak hou verband met huishoudelike geweld.